钦定古今图书集成/理学汇编/经籍典/第125卷 > 邵宝语录 > 《简端录》
## 钦定古今图书集成/理学汇编/经籍典/第125卷 > 邵宝语录 > 《简端录》

《书》以道政事，仲尼删《书》，岂徒以文乎哉？篇有大义焉，
其间小节目不论也。是故《典》《谟》《禅》、继也；《汤诰》《牧誓》、吊、
伐也；《太甲》，复也；《盘庚》，迁也；《大诰》，摄也；《顾命》，终也；《康王
之诰》，始也。他篇准是，无无义者。

右《尧典》曰：“若稽古之简。”

人伦之权，圣人行之，不待变而后通者，其惟尧乎！嗣
焉而废，权父子也；侧焉而扬，权君臣也。二女并降，权
夫妇也；贰室迭宾，权朋友也。乃若升陑誓牧，迁桐辟
官，则变而后通者也。故曰：“其唯尧乎！”

已上并《尧典》“明明扬侧陋之简。”

有德而才不足者，有矣，未有无德而有才者也。无德
而有才，不谓之才。“是故九德咸事，则俊乂在官；人君
惟德之用”，则才在其中矣。才，所以治天下之事者也，
求才于才，不若求才于德，古之知人能官人者如此。

右《皋陶谟》“日宣三德之简。”

十二章皆象物，独黻也有象而无物何居？黼、黻之施
于绘事尚矣。黼取其断，“黻”取其辨，盖古之遗绘也。绣
于裳自舜始，其象与义盖取诸此。

右《益稷》：“予欲观古人之象之简。”

禹非自叙其绩，于以见出顽之实耳。苗之顽，所谓尧
舜犹病者也，而其心固未尝忘，且外之也。尧往矣，舜
不念，可乎？此禹之所谓忧也。

右《益稷》苗顽，不即工之简。

《厥赋》下下，书法之常也。变而言“贞”，圣经所以为训也。
微哉远乎！

右《禹贡》“兖州” ，厥赋“贞之” 简。

王正必归于一，《甘誓》何为言三正也？天工之亮，莫大
于时，三正之于时大矣。子，《诗》所谓“一之日也”；丑，《诗》所
谓“二之日也”；寅，《诗》所谓“三之日”也。是三月者，庶事皆
有所始，于此怠弃，则违天废事孰甚焉？故奉天讨者，
以为罪之首，而不奉王正次之。

右《甘誓》“有扈氏怠弃三正” 之简。

“昭穆以尽世，伯叔季以尽序。”序言于弟，上以该诸父
之世，下以该诸子孙之世。

右《吕刑》伯父伯兄之简。。